Απόφαση της Επιτροπής

της 18ης Φεβρουαρίου 2004

σχετικά με την καθιέρωση πρότυπου πιστοποιητικού υγείας για τις μετακινήσεις μη εμπορικού χαρακτήρα από τρίτες χώρες σκύλων, γάτων και κουναβιών

[κοινοποιηθείσα υπό τον αριθμό Ε(2004) 432]

(Κείμενο που παρουσιάζει ενδιαφέρον για τον ΕΟΧ)

(2004/203/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου(1), και ιδίως το άρθρο 8 παράγραφος 4,

Εκτιμώντας τα ακόλουθα:

(1) Το άρθρο 8 του κανονισμού (ΕΚ) αριθ. 998/2003 θεσπίζει τις προϋποθέσεις για τις μετακινήσεις μη εμπορικού χαρακτήρα από τρίτες χώρες σκύλων, γάτων και κουναβιών. Αυτές οι προϋποθέσεις διαφέρουν ανάλογα με το νομικό καθεστώς της τρίτης χώρας καταγωγής και του κράτους μέλους προορισμού.

(2) Το άρθρο 8 παράγραφος 4 προβλέπει την καθιέρωση ενός πρότυπου πιστοποιητικού γι' αυτές τις μετακινήσεις.

(3) Είναι σκόπιμο να καθιερωθεί ένα ενιαίο πρότυπο για τις περιπτώσεις που προβλέπονται στον κανονισμό (ΕΚ) αριθ. 998/2003. Αυτές αφορούν την εισαγωγή από όλες τις τρίτες χώρες σε ένα κράτος μέλος εκτός από την Ιρλανδία, τη Σουηδία και το Ηνωμένο Βασίλειο και την εισαγωγή στην Ιρλανδία, τη Σουηδία και το Ηνωμένο Βασίλειο από τις τρίτες χώρες που απαριθμούνται στο τμήμα 2 του μέρους Β και στο μέρος Γ του παραρτήματος ΙΙ του κανονισμού (ΕΚ) αριθ. 998/2003.

(4) Δεδομένου ότι ο κανονισμός (ΕΚ) αριθ. 998/2003 θα αρχίσει να ισχύει από τις 3 Ιουλίου 2004, η παρούσα απόφαση πρέπει να ισχύει από την ίδια ημερομηνία.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική ασυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση καθιερώνει ένα πρότυπο πιστοποιητικού υγείας για τις μετακινήσεις μη εμπορικού χαρακτήρα ζώων συντροφιάς και ειδικότερα των κατοικίδιων ειδών σκύλων, γάτων και κουναβιών από τρίτες χώρες, όπως προβλέπεται στο άρθρο 8 παράγραφος 4 στοιχείο β) του κανονισμού (ΕΚ) αριθ. 998/2003.

Το εν λόγω πιστοποιητικό θα απαιτείται για την εισαγωγή από όλες τις τρίτες χώρες σε ένα κράτος μέλος εκτός από την Ιρλανδία, τη Σουηδία και το Ηνωμένο Βασίλειο και την εισαγωγή στην Ιρλανδία, τη Σουηδία και το Ηνωμένο Βασίλειο από τις τρίτες χώρες που απαριθμούνται στο τμήμα 2 του μέρους Β και στο μέρος Γ του παραρτήματος ΙΙ του κανονισμού (ΕΚ) αριθ. 998/2003.

Άρθρο 2

Το πρότυπο πιστοποιητικού υγείας παρατίθεται στο παράρτημα.

Άρθρο 3

Το πιστοποιητικό θα αποτελείται από ένα μόνον φύλλο που θα συντάσσεται τουλάχιστον στη γλώσσα του κράτους μέλους εισαγωγής και στα αγγλικά. Θα συμπληρώνεται με κεφαλαία γράμματα στη γλώσσα του κράτους μέλους εισαγωγής ή στα αγγλικά.

Τα μέρη Ι έως V του πιστοποιητικού πρέπει να εκδίδονται και να υπογράφονται από επίσημο κτηνίατρο που υποδεικνύεται από την αρμόδια αρχή της χώρας προέλευσης ή από χειρούργο κτηνίατρο εξουσιοδοτημένο από την αρμόδια αρχή. Στην τελευταία περίπτωση η αρμόδια αρχή πρέπει να επικυρώσει το πιστοποιητικό. Τα μέρη VI και VII, ενδεχομένως, θα συμπληρώνονται και θα υπογράφονται από κτηνιάτρους εξουσιοδοτημένους να ασκούν το επάγγελμα του κτηνίατρου στη χώρα προέλευσης.

Το πιστοποιητικό πρέπει να συνοδεύεται από δικαιολογητικά ή από επικυρωμένα αντίγραφα αυτών, συμπεριλαμβανομένων των πιστοποιητικών περί λεπτομερειών εμβολιασμού και αποτελέσματος ορολογικής εξέτασης. Αυτά τα δικαιολογητικά πρέπει να αναφέρουν στοιχεία προσδιορισμού του συγκεκριμένου ζώου.

Άρθρο 4

Ο εμβολιασμός που προβλέπεται στο μέρος IV πρέπει να είναι ένα αδρανοποιημένο εμβόλιο που παράγεται τουλάχιστον σύμφωνα με το εγχειρίδιο προτύπων για διαγνωστικές εξετάσεις και εμβόλια του OIE.

Άρθρο 5

Το πιστοποιητικό ισχύει στις ενδοκοινοτικές μετακινήσεις για περίοδο τεσσάρων μηνών από την ημερομηνία έκδοσής του ή έως την ημερομηνία λήξης του εμβολιασμού που εμφαίνεται στο μέρος IV, ανάλογα με το ποια ημερομηνία είναι προγενέστερη.

Το πιστοποιητικό δεν χορηγείται για ζώα προερχόμενα από χώρες που δεν απαριθμούνται στο παράρτημα ΙΙ του κανονισμού (ΕΚ) αριθ. 998/2003, κατά τη μετακίνηση προς την Ιρλανδία, τη Σουηδία ή το Ηνωμένο Βασίλειο, όπου ισχύουν εθνικοί κανόνες.

Άρθρο 6

Στην περίπτωση μετακίνησης από τρίτη χώρα που αναφέρεται στο τμήμα 2 του μέρους Β και του μέρους Γ του παραρτήματος ΙΙ του κανονισμού (ΕΚ) αριθ. 998/2003, οι όροι που προβλέπονται στο άρθρο 8 παράγραφος 1 στοιχείο α) του κανονισμού (ΕΚ) αριθ. 998/2003 θα ισχύουν μόνον για:

- ταξίδι απευθείας στο κράτος μέλος εισαγωγής ή,

- ταξίδι το οποίο περιλαμβάνει μόνο παραμονή σε χώρα που αναφέρεται στο τμήμα 2 του μέρους Β και του μέρους Γ του παραρτήματος ΙΙ του κανονισμού (ΕΚ) αριθ. 998/2003 μεταξύ της αποστολής από την τρίτη χώρα και της εισαγωγής στο κράτος μέλος.

Εντούτοις, το απευθείας ταξίδι μπορεί να περιλαμβάνει διαμετακόμιση από τρίτη χώρα που δεν αναφέρεται στο παράρτημα ΙΙ, αεροπορικώς ή με πλοίο, εφόσον το ζώο παραμένει μέσα στην περίμετρο ενός διεθνούς αερολιμένα σε μια τέτοια χώρα ή παραμένει περιορισμένο μέσα στο σκάφος.

Άρθρο 7

Η παρούσα απόφαση εφαρμόζεται από τις 3 Ιουλίου 2004.

Άρθρο 8

Η παρούσα απόφαση απευθύνεται στα κράτη μέλη.

Βρυξέλλες, 18 Φεβρουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 146 της 13.6.2003, σ. 1.

ΠΑΡΑΡΤΗΜΑ

Πρότυπο πιστοποιητικό υγείας για τις μετακινήσεις μη εμπορικού χαρακτήρα ζώων συντροφιάς των κατοικίδιων ειδών σκύλων, γάτων και κουναβιών από τρίτες χώρες, όπως προβλέπεται στο άρθρο 8 παράγραφος 4 του κανονισμού (ΕΚ) αριθ. 998/2003.

>PIC FILE= "L_2004065EL.001701.TIF">

>PIC FILE= "L_2004065EL.001801.TIF">

>PIC FILE= "L_2004065EL.001901.TIF">